CELEX: 62016TN0323
Language: mt
Date: 2016-06-24 00:00:00
Title: Kawża T-323/16: Rikors ippreżentat fl-24 ta’ Ġunju 2016 – Banco Cooperativo Español vs BUR

16.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 296/30
            
         Rikors ippreżentat fl-24 ta’ Ġunju 2016 – Banco Cooperativo Español vs BUR
   (Kawża T-323/16)
   (2016/C 296/39)
   Lingwa tal-kawża: l-Ispanjol
   
      Partijiet
   
   
      Rikorrent: Banco Cooperativo Español, SA (Madrid, Spanja) (rappreżentant: D. Sarmiento Ramirez-Escudero, avukat)
   
      Konvenuta: Bord Uniku ta’ Riżoluzzjoni
   
      Talbiet
   
   
               —
            
            
               tiddikjara l-Artikolu 5(1) tar-Regolament ta’ Delega 2015/63 inapplikabbli, u
            
         
               —
            
            
               tannulla d-deċiżjoni tal-Bord Uniku ta’ Riżoluzzjoni, indirizzata lil Banco Cooperativo Español, li tistabbilixxi l-ammont tal-kontribuzzjoni ex ante għas-sena finanzjarja 2016.
            
         
      Motivi u argumenti prinċipali
   
   Permezz ta’ dan ir-rikors ir-rikorrent jikkontesta d-deċiżjoni ta’ kontribuzzjoni ex ante għall-Fond Uniku ta’ Riżoluzzjoni għas-sena finanzjarja 2016, adottata mill-Bord Uniku ta’ Riżoluzzjoni u nnotifikata permezz tal-Autoridad de Resolución Ejecutiva española (awtorità ta’ riżoluzzjoni eżekuttiva Spanjola, iktar ’il quddiem “FROB”) fis-26 ta’ April 2016, skont l-Artikolu 6 tar-Regolament ta’ Implimentazzjoni tal-Kunsill (UE) 2015/81, tad-19 ta’ Diċembru 2014, li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015 L 13, p. 1).
   Insostenn tar-rikors tiegħu, ir-rikorrent jinvoka żewġ motivi.
   
               1.
            
            
               L-ewwel motiv, ibbażat fuq eċċezzjoni ta’ illegalità taħt l-Artikolu 277 TFUE, intiża sabiex il-Qorti Ġenerali tiddikjara inapplikabbli l-Artikolu 5(1) tar-Regolament ta’ Delega tal-Kummissjoni (UE) 2015/63, tal-21 ta’ Ottubru 2014, li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015 L 11, p. 44). F’dan ir-rigward, ir-rikorrent isostni li l-imsemmi artikolu tar-Regolament ta’ Delega:
               
                           —
                        
                        
                           jikser l-Artikolu 103(7) tad-Direttiva 2014/59, sa fejn jistabbilixxi sistema ta’ kalkolu li timponi fuq entità bi profil ta’ riskju konservattiv kontribuzzjoni ex ante li normalment tiġi imposta fuq entità bi profil ta’ riskju għoli ħafna.
                        
                     
                           —
                        
                        
                           jikser l-Artikolu 16 tal-Karta tad-Drittijiet Fundamentali tal-Unjoni Ewropea, inkwantu jillimita mingħajr ġustifikazzjoni d-dritt fundamentali għal-libertà ta’ intrapriża tar-rikorrent.
                        
                     
                           —
                        
                        
                           jikser il-prinċipju ta’ proporzjonalità, inkwantu ma jiħux inkunsiderazzjoni l-komputazzjoni doppja fir-rigward ta’ ċerti elementi tal-passiv tar-rikorrent, u b’hekk joħloq restrizzjoni mhux neċessarja u sproporzjonata manifestament mhux iġġustifikata.
                        
                     
         
               2.
            
            
               It-tieni motiv ibbażat fuq ksur tat-tieni subparagrafu tal-Artikolu 103(2) tad-Direttiva 2014/59 u tal-Artikolu 70 tar-Regolament Nru 806/2014, interpretati fid-dawl tal-Artikolu 16 tal-Karta u tal-prinċipju ta’ proporzjonalità.
            
         F’dan ir-rigward ir-rikorrent isostni li l-motivi li jiġġustifikaw l-inapplikabbiltà tal-Artikolu 5(1) tar-Regolament ta’ Delega 2015/63, juru b’mod ċar il-ħtieġa li jiġi aġġustat il-profil ta’ riskju tar-rikorrent għan-natura speċifika tal-operat tan-netwerk kooperattiv, hekk kif jirrikjedu l-artikoli msemmija iktar ’il fuq. Għaldaqstant, u f’dan is-sens, id-deċiżjoni kkontestata, li l-kontenut tagħha jikkorrispondi ma’ applikazzjoni stretta u litterali ta’ regola li ma tiħux inkunsiderazzjoni l-imsemmi profil ta’ riskju tar-rikorrent, għandha titqies li hija kuntrarja għat-tieni subparagrafu tal-Artikolu 103(2) tad-Direttiva 2014/59 u, b’mod partikolari, għar-Regolament Nru 806/2014, li l-Artikolu 70 tiegħu, dwar il-kontribuzzjonijiet ex ante, jagħmel riferiment għad-dispożizzjonijiet tad-Direttiva 2014/59 u għal-leġiżlazzjoni li timplementaha.